Wat het van régte Curriebekerrugby geword?Sbu Nkosi – krag,vaart en voorgevoel (Facebook Sbu Nkosi – Barberton Bliss &’s photos) Ai, waar is die dae van ware Curriebekerrugby tog! Die oudste provinsiale kompetisie in die wêreld het Vrydagaand nog ŉ knou weg met die powere rugby wat die Sharks en Griekwas op Kingspark opgedis het. Dit was slordig, ongestruktureerd en sou ouder garde soos Toy Dannhauser, Danie Gerber, Kevin de Klerk en Thys Lourens-hulle laat vrees het vir wat die afrigter die Maandag met hulle op die oefenveld sou aanvang. Vir die rekord: die Sharks het met 41-3 gewen ná hulle rustyd met 17-3 voor was. Hulle het heelwat meer besit gehad, minder foute gemaak en hier en daar ŉ paar mooi bewegings aan die gang gekry en gehou. Hulle het ook vir die tweede wedstryd agtereenvolgend geen drie afgestaan nie, terwyl Griekwas se verdediging power was. Curwin Bosch het wisselvallig pale toe geskop en was ook nie op sy beste nie; die Sharksstut Thomas du Toit en die losvoorspeler Dan du Preez was ysters en Kobus van Wyk was darem die naam Curriebekerspeler waardig, en Lukhanyo Am is op pad na sy beste. Die groot uitblinker was egter die jong Sharksvleuel Sbu Nkosi. Hier kom ŉ werklike grote. Die min kanse op die Superrugby-verhoog het al gewys Nkosi gaan dit tot heel bo maak, en hy het Vrydagaand indruk gemaak met sy werksoekery, het goed aangesluit en aan die ander kant gaan keer en twee drieë met sy sterk lopies gedruk. Ondanks ŉ veel beter maar steeds middelmatige tweede helfte deur die Sharks, sal die reeds min toeskouers met dié gehalte rugby ook al hoe minder by Kingspark opdaag. Puntemakers – Sharks (17) 41: Drieë: Jeremy Ward, Sbu Nkosi 2, Jacques Vermeulen, Juan Schoeman, Cameron Wright . Doelskoppe: Curwin Bosch 3, Inny Radebe. Strafdoel: Bosch. Griekwas (3) 3: Strafdoel: George Whitehead.